PepsiCo maak aanbod vir SA kosgroepTertius Carstens, uitvoerende hoof van Pioneer Foods, en Eugene Willemsen, uitvoerende hoof, PepsiCo in die Afrika-streek suid van die Sahara. Foto: Pioneerfoods.co.za Die koeldrankreus PepsiCo het Vrydag bekendgemaak dat dié maatskappy Suid-Afrika se Pioneer Foods vir ongeveer R23 miljard wil uitkoop. Pioneer Foods besit van Suid-Afrika se bekendste kos- en koeldrankprodukte wat Marmite, Bovril, ProNutro, Weetbix, Sasko, Moir’s, Lipton, Peck’s Anchovette, Futurelife, Heinz en Mama’s insluit. Dit sal die bekende plaaslike produkte in die VSA se hande plaas en tot die denotering van Pioneer Foods op die plaaslike aandelemark lei. Die twee maatskappye het in ŉ gesamentlike verklaring gesê die transaksie is een van PepsiCo se grootste verkrygings buite die Verenigde State. PepsiCo het bygevoeg dit is ŉ demonstrasie van sy geloof in Suid-Afrika se potensiaal en die maatskappy se langtermynverbintenis tot die land. PepsiCo se aanbod is vir R110 kontant per aandeel. Volgens Pioneer verteenwoordig die aanbod ŉ premie van 56,5% op die 30 dae lange volumegeweegde aandeelprys van R70,31 soos wat dit op 12 Julie gemeet is. Pioneer het vroeër die week die markte aan die gons gehad met ŉ aankondiging dat onderhandelinge aan die gang is wat sy aandeleprys kan beïnvloed. Die maatskappy se aandeelprys het sedert dié aankondiging begin klim. Pioneer het ŉ onafhanklike raad van drie mense uit sy groter direksie geskep om die PepsiCo-aanbod te oorweeg. Dié direksie het die transaksie eenparig aan aandeelhouers aanbeveel. “PepsiCo glo Afrika is ŉ belangrike mark vir toekomstige groei. ŉ Betekenisvolle deel van PepsiCo se bestaande portefeulje is in ontwikkelende en ontluikende markte waar verdere uitbreiding ŉ hoë prioriteit vir die mark is.” Die twee maatskappye het verder gesê PepsiCo glo Pioneer Foods is uniek en verteenwoordig ŉ aantreklike beleggingsgeleentheid wat in ooreenstemming is met PepsiCo se strategiese planne op lang termyn. Verder het die maatskappye ook gesê die direkte buitelandse belegging, wat uit die transaksie sal spruit, sal betekenisvol bydra tot die groei van die Suid-Afrikaanse ekonomie. “Die transaksie kan ook help om verdere direkte buitelandse belegging te lok en help om Suid-Afrika as ŉ aantreklike bestemming vir multinasionale maatskappye te posisioneer,” het die gesamentlike verklaring gesê. Buiten Pepsi besit PepsiCo ook koeldranke soos 7 Up en Mountain Dew en gewilde skyfieshandelsmerke soos Simba, Nik Naks en Lay’s. Die maatskappye het bedrywighede in meer as 200 lande.